**ХИМИК БЕЛЕМНӘРНЕҢ ТАТАР ХАЛЫК**

**АВЫЗ ИҖАТЫНДА КУЛЛАНЫШЫ**

**Фатхрахманова Лилия Шагимулловна, учитель химии**

**МБОУ " Шушмабашская средняя общеобразовательная школа"**

**Арского муниципального района РТ (** [**Lilia67-67@mail.ru**](mailto:Lilia67-67@mail.ru)**)**

Химия һәм әдәбият ... икесе бер-берсеннән ерак торган кебек , ләкин бу алай түгел. Без укучылар белән бу бәйләнешләрне табарга тырыштык һәм проект эше эшләдек. Химия фәнен белү татар әдәбиятын өйрәнүгә, ә татар әдәбиятын белү химияне өйрәнүгә ярдәм итәр . Бу материалны химия дәресләрендә һәм класстан тыш чаралар үткәргәндә файдаланырга мөмкин.

Халык авыз иҗатында химик белемнәрнең файдаланылуы кешеләр тормышының мең еллар дәвамында химиягә бәйле булуын күрсәтә. Кешеләр үз ихтыяҗлары өчен иң элек алтын,көмеш,тимер,бакырны кулланганнар. Безнең эрага кадәр өченче меңьеллык ахырында икенче меңьеллыклар башында хәзерге Татарстан төбәгендә яшәгән халыклар металларны эшкәртү ысулларын белгәннәр,бакыр һәм бронзадан сугыш кораллары ясаганнар. Археологик казынулар вакытында сигезенче-тугызынчы гасырларда Бөек Болгар дәүләтендә бакыр эшкәртү белән шөгыльләнгән төбәкләр мәгълүм булды .Бакыр рудаларын интенсив эшкәртү унҗиденче гасырда башланган. Унсигезенче гасырда Казан губернасында 18 бакыр эшкәртү заводы булган. Бакырчылар күп татар авылында көндәлек тормыш өчен кирәкле әйберләр ясаганнар,һөнәрчеләр көзге,йөзек, җиз тәңкә,асылмалы йозак кебек әйберләрне бакырны эретеп ясаганнар. Өй кирәк-яраклары һәм бизәнү әйберләре ясау өчен бакыр, латунь, бронза, аккургаш кулланылган.

Шулай итеп,татарлар яшәгән территориядә химия сәнәгате зур үсеш кичергән , шуңа күрәдер татар халык авыз иҗатында химия белән бәйле бик күп мәгълүмат табарга мөмкин.

**Табышмакларда**

Ипи түгел, су түгел ,авыр түгел, аз түгел,ансыз яшәү мөмкин түгел. (һава)

Җирдә чакта күккә ашкына,

Күккә менгәч җиргә ашкына. ( Су пары һәм яңгыры)

Утта янмый, суда батмый. (боз ) Үзе 6ик аклы ,алынадыр күлдән. (тоз)

Читтән карасам – аклы, үзе татлы, үзе ак ,татып карасам татлы.

Ул ни булыр - уйлап тап.(тоз)

Кар түгел – ак, боз түгел - каты, тоз түгел - эри. (Шикәр)

Икесе дә - ак, икесе дә - вак, аерыйм дисәң – кап. (Шикәр комы һәм тоз)

Чәйгә салганны – ашка салмыйлар,

Ашка салганны – чәйгә салмыйлар. (Шикәр комы һәм тоз)

Быж-быж, быжалак, быжалакны куалак; алтын аяк күбәләк, йомырысы түгәрәк. ( Тимер дә калай.) Тимер-корыч булатны, камыр иткән бар микән?

( Тимерче)

**Әйтем һәм мәкальләрдә**

Кайбер әйтемнәрдә,хикмәтле фикерләрдә кеше тормышының күпсанлы якларын чагылдыру максатында матдәләрнең химик һәм физик үзлекләре күчерелмә мәгънәдә кулланыла.Икенчеләрендә исә химик кушылмаларның үзлекләре төгәл чагылдырыла. Мәсәлән, Алмазны балчык арасына ташласаң да алмаз булыр. Су кайнатып май чыкмас. Суда көмеш эремәс. Әкиятләрдә,мәкаль һәм әйтемнәрдә алтын,көмеш , бакыр,тимер металлары еш телгә алына.Бу очраклы гына хәл түгел,чөнки аларның физик һәм химик үзлекләре игътибарга лаек. Алар тышкы билгеләре белән дә үзләренә җәлеп итәлә Гадәттә,ачык төстәге металлның матурлыгын күрсәтергә тырышканда, аны көмешсыман ак төсле диләр.Әмма күпчелек кешеләрне ялтырап торган алтын сокландыра:Алтын саз төбендә дә ялтырый. Шул ук вакытта түбәндәге әйтемнәрне дә истә тотарга кирәк: Бар ялтыраган алтын булмас. Алтынның үзенчәлеге халык авыз иҗатында түбәндәгечә чагыла: Алтын җирдә ятса да череми. Алтын барлык металларга караганда да “затлырак”, шуңа күрә аны көмеш,бакыр белән чагыштырып,түбәндәгеләрне әйтәләр: “Бакырны күпме юсаң да,алтын булмас”, Алтынга бакыр катыштырсаң, бозарсың”. Халык әйтемнәрендә көмешкә бакырга караганда өстенлек бирелә: Бакырдан көмеш

чыкмас. Бакыр тәңкә зур булса да,казан төбе ямыйлар,көмеш тәңкә кечкенә булса да,энҗеле калфакка кадыйлар.

Тимер әйберләр көндәлек тормышта киң кулланылган,шуңа күрә аның төрле үзлекләре халык иҗатында чагылган: Тимерне кызуында сук. Тимер озая,тимер сузая .Вакытка һәм температурага бәйле рәвештә тимернең сынуы,тутыгуы түбәндәге мәкаль һәм әйтемнәрдә чагыла: Тутык тимерне ашый. Мәкальләр һәм әйтемнәр белемнәрне буыннардан буыннарга тапшыруның иң беренче алымы булган.

**Татар халык әкиятләрендә**

Халыкның зирәклеген саклый торган бик борынгы һәм киң таралган форма-әкият тә белемнәрне буыннардан буыннарга тапшыруда кулланыла. Тикшеренү нәтиҗәләреннән күренгәнчә,әкиятләрдә алтын һәм көмеш металлары иң әһәмиятлеләрдән санала. Алар кешенең тышкы кыяфәтен-чәчен, кием-салымын,бизәнү әйберләрен тасвирлау өчен кулланыла. Кеше һәрвакыт йорт-җирен матур итәргә омтыла. Матурлыкны күрсәтү өчен әкиятләрдә алтын,көмеш белән бизәлгән сарайлар, йортлар, капка, күпер, бакча, күл һ.б. тасвирлана. Алтын алма,балык,кош,үсемлек һәм хайваннар дөньясындагы матурлыкны гәүдәләндерергә ярдәм итә. Әкиятләрдә дә тимергә дә игътибар аз түгел,әмма ул көнкүрештә кулланыла торган предметларда (сандык,таяк,кадак,ыргак һ.б.) очрый. Түбәндәге татар халык әкиятләрендә химия белән бәйле булган урыннар бар: Тугры хатын. Патша, вәзир һәм тегермәнче. Ак байтал. Көнгә күренмәс сылу-көмеш. Унберенче Әхмәт. Таңбатыр. Зөһрә. Кайгы. Үги кыз Шомбай Каракош. Әтәч патша .Өч килен .Өч каләм .Һөнәрле үлми, һөнәрсез көн күрми. Өч күгәрчен . Зирәк карт.

**Йолаларда**

Химик матдәләрнең кайбер үзлекләрен чагылдырган йолалар хәзергәчә сакланып калган, бу йолаларны әле дә үтиләр .Мәсәлән, кунакларны ипи, тоз белән каршы алу. Тоз – вакыт узгач та бозылмый, аны кушсаң башка продуктлар да озак саклана. Шуңа күрә, ул – даимилек, ышаныч билгесе.

Яшь киленгә, яңа туган балага бал, май каптыру да шушындый эчтәлеккә ия. Татар халкының яратып кулланган бизәнү әйберләре көмештән эшләнгән. Көмеш ионнары организмга бик файдалы. Яңа туган баланы котлап мендәре астына көмеш салу, туган көненә көмеш кашык бүләк итү, киленнең кайнанасына бөтен көмеш тәңкә бүләк итү, кайнасының килененә пар көмеш чулпы егетләрнең кәләшләренә көмеш беләзек, йөзек бүләк итү шуңа нигезләнгәндер, мөгаен. Беләзегем, йөзегем- киярмен әле үзем, ятка бирер ярым түгел - сөярмен әле үзем , дип җырлаган халкым. Туй йолаларыннан тагын берсе: Ишек бауы бер алтын, минем апам бер алтын. Сусыз җиргә өй салма, утсыз җиргә ил корма, дип киңәш биргән өлкәннәр башка чыгучы яшь гаиләгә. Агым суга карап уйланганнар. Авыру кешенең күлмәген агым суда агызсаң терелә дип санаганнар. Баларга исемне дә уйлап куйган: Булат, Алмаз, Көмешсылу,Гәүһәрия.. Идән- сәкеләрне ком белән юу.. Ләйсән яңгырының суын җыеп юыну.

Куркулык койдыру йоласы да игътибарга лаек. Бу йола өчен кургаш кулланыла. Чөнки аның эретелү температурасы түбән. Башта табада хайван мае (туң май) эретелә. Аннан кургаш салып эретәләр. Кургаш эрегәч, куркулык койдырасы кешенең баш өстеннән табаны, дога укып, өч тапкыр әйләндерәләр. Шуннан соң табаны салкын суга бушаталар. Салкын суда кургаш төрле формада ката.

**Төш юрауларда**

-кургаш күрсәң. файдага юралыныр,мәртәбә табарсың,дошманнарыңа очрап.алардан өстен чыгарсың; сары калай күрсәң,мәртәбәгә ирешерсең, әмма дошманнарыңа очрарсың; камфара күрү –яхшы хәбәр,гыйлем мәҗлесе һәм иман сафлыгы ул;алтын күрү гыйлемгә һәм дин-әдәпкә ирешүгә юралыныр, төшеңдә алтын акча күрсәң садака бирергә кирәк, яхшыга түгел; бакыр күрсәң,яхшыга юралыныр,файда табарсың һәм дәрәҗәгә ирешерсең; бронза күрсәң,иминлек килер, яхшылык ирешелер, туфрак ,мал кулыңа керер; балчык күрсәң ,хәләл мал булыр,әгәр дә сулы балчык яки балчыклы су күрсәң, хәвеф-хәтәр ,кайгы ирешер;

-ефәк күрсәң, яхшы ,сөенеч булыр, ефәк кием күрсәң,мал һәм гыйззәт , дәүләт ,байлык ирешер; төштә нефть –зиначы хатындыр,хәрам малдыр;төштә энҗе күрсәң гыйлем , әдәп хәләл мал,шатлык булыр, улың туар, тишекле энҗе күрсәң, кыз балаң туар; пыяла күрсәң-куркусыз булырсың,йортыңны пыяладан эшләнгән итеп күрсәң, әҗәлең якын килгәндер;сары май күрсәң,тугрылыкка ант биргән дошманың үзеңнән җиңелер һәм кулыңа хәләл мал имгәксез керер;серкә күрсәң,кулыңга хәләл мал зәхмәт белән керер; ташкүмер янганын күрсәң, ачлык һәм корылык булыр;тимер күрсәң,падишаһлардан ,ил башлыкларыннан һәм кяферләрдән яхшылык ирешелер;төшеңдә бер җирдә тоз күрсәң,кайгыга очрарсың, әгәрдә күл тозы һәм кара тоз күрсәң .байлык булыр;шикәр күрсәң ,ил эчендә олуг булырсың, дустыңнан , яисә балаларыңнан яхшы сүз ишетерсең;

**Тапкыр сүзләрдә**

Комга сипкән су кебек - бәрәкәтсез юкка чыгу. Кызуында сугып калу - эшне үз вакытында башкару. Койган кургаш кебек - авыр кузгалучан кеше.Алтын бәясе - югары бәя.Таш йөрәк - тупас, миһербансыз. Терекөмеш йоткан - кыбырсык, тик тормас. Киледә су төю - булмас эш. Балавыз булу - йомшаклык билгесе. Май булу –җылыну.

Салкын тимерче - тимер чиләк, савытлар төпләүче. Җиз кадак - солының тел яшереп әйтелеше. Каты су - сабынны күбекләндерми торган юшкынлы су. Дары коры тоту - әзер тору. Карамай - нефть. Дегет чиләге - арба артына тагып йөри торган дегет чиләге кебек кадерсезгә калу.

**Кулланылган әдәбият:**

1 . Татар халык әкиятләре. Казан. “Раннур” нәшрияте. 1997.

2. Төшлек .Казан. “Раннур” нәшрияте. 1997.

3. Хуҗин Фаяз. Биляр- великий город .Казань .Татарстан китап нәшрияте

2007

4. Халык афоризмнары. Казан “Мәгариф ” нәшрияте. 2002.

5. “Мәгариф” 2001 №12. , 2008 № 9